Amore Bekker tjaila na ’n nuwe tydgleuf - Afrikaans.com
Sy is reeds vir jare ’n bekende stem op Suid-Afrikaners se radio’s waar sy hul middae vul met interessante gesprekke met bekendes soos Dave Pepler en Nataniël. Hierdie maand het Amore Bekker egter agter ’n ander mikrofoon ingeskuif met haar nuwe program Alhoebekker.
Amore het reeds in 2004 by die RSG-span aangesluit waar sy die gewilde middagprogram, Tjailatyd, tussen 15:00 en 18:00 aangebied het. Luisteraars kan nou uitsien na nog meer vermaak met haar nuwe reisprogram wat weeksoggende van 09:00 tot 12:00 gehoor kan word.
Saam met Antoinette Pienaar, Annelie Botes, en Lizma van Zyl neem sy luisteraars op ’n reis …’n reis na binne. Bekende gunstelinge soos Blitsbrein, Joune, Hartebreker en die boekvoorlesings sal steeds ’n spesiale plekkie op die program hê. Veronique van Heyningen sal as regisseur aan die stuur van die program staan terwyl Sue Pyler as nuusleser betrokke sal wees.
Afrikaans.com het ingeloer by Amore vir ’n paar blitsvrae oor haar beroep en haar liefde vir Afrikaans:
Hoe besluit jy op programinhoud en hoe hou jy dit altyd vars en relevant?
Ek is baie nuuskierig, en ek gebruik inligting wat vir my opwindend is. Hopelik vind ander mense dit dan ook interessant.
Wat is vir jou die lekkerste sowel as die uitdagendste deel van jou beroep?
Radio is ‘n onmiddellike medium. Jy deel vars inligting, en jy kry dadelik ‘n reaksie. Dit is baie bevredigend. Die uitdagendste deel is om elke dag in ‘n baie goeie bui te wees. Dit is die moeilikste, want die lewe gebeur…
Wat beskou jy as die belangrikste bestanddele van ’n goeie radio-omroeper?
Stel belang in mense, leef wyd. Respekteer jou gehoor.
Wat is vir jou die lekkerste van gesels met Afrikaanssprekendes?
Dat ‘n goeie begrip net ‘n halwe woord nodig het. Selfs ‘n stilte kan baie sê en ons verstaan mekaar dan.
Watter rol speel Afrikaans in jou lewe en hoe leef jy daagliks jou passie vir die taal uit?
‘n Mens het ‘n goeie woordeskat nodig om jou emosies te verwoord. Woorde help jou om oor pyn te kom. Ek kan nie in Engels oor my pyn en verlange kom nie. Ek het Afrikaans daarvoor nodig. Ek leef my passie vir my taal uit deur ander se tale te respekteer. Onmiddellik vind mense dan by jou aanklank en stel hulle belang in jou en jou taal.
As jy een lewenswaarheid kon deel, wat sou dit wees?
Daar is slegs een reis, en dit is die reis na binne.
Kyk hier na Amore se laaste dag op Tjailatyd:
Amore Bekker en Marietta Kruger op Bravo
Uitgewer: Tafelberg, 2018
Hierdie boek is ’n keur van die beste, soms ongelooflike, ware stories van toeval soos wat op Amore se middagprogram Tjailatyd uitgesaai is. Luisteraars van dwarsoor die land deel hul ervaringe van die vreemde toeval wat ons lewens soms so onverklaarbaar kan aanraak. Amore het net minder as 100 van die beste stories uitgesoek vir die samestelling. Lees die resensie hier.